Monkey D. Luffy

**Monkey D. Luffy** (モンキー・D・ルフィ *Monkī Dī Rufi*) el ze un parsonajo del manga One Piece, scrito e dizenjà da’l mistro japoneze Eiichirō Oda. A se pol dir che el ze el parsonajo protagonista de l'òpara parché el só roło el ze coeło de caitan de ła Ciurma del Capel de Paja e aspirante sucesor al tìtoło de "Re de i Pirati".

## Caratarizasion del parsonajo
Inte ła varsion itałiana de’l anime, in onda so Italia 1, el só nome orizenałe el ze stà modifegà in *Rubber* (let. “goma” in angleze) siben che sta sielta chive ła gapia creà pì che calche problema de coerensa co ła narasion: de fati el nome conpleto e orizenałe el ze asè inportante parché el contien el cusidito segreto de ła “D” che’l ze un de i ponti càrdene de ła trama. Inte’l manga, invese, el parsonajo el vien ciamà de frente “Luffy” opur “Capel de Paja” o, anca, “Capełaro”. I soranomi i vien purpio da’l capel de paja che Luffy el ga indoso fin da ła só prima aparision: sto capel chive el ghe ze stà regałà, cuande che’l jera un boceta, da’l famozo pirata Shanks che’l ze un de i Cuatro Inperadori e che da tozeto el ze stà novisio inte ła ciurma de’l Re de i Pirati Gol D. Roger. Donca el capel de paja de Luffy el ze purpio coel che doparava Roger da zòvane. Luffy el ze dotà de i poteri spesiałi del Fruto del Diàoło del tipo *Gom Gom*, poteri che che i ło fa èsar on omo de goma: de fati tuto el só corpo el pol zlongarse e far da ełàstego e anca sorbir scuazi tuti i culpi a ecesion de łe ferìe da arma da tajo. Cuande che ła narasion ła ga scumisià Luffy el jera on parsonajo desconosùo e rełativamente débołe rento el mondo de *One Piece* ma, col prosédar de ła storia, ła só fama e ła só parigołozità łe ze cresùe esponensialmente tanto che, rivà inte el Mondo Novo, el se cata na reconpensa de 500.000.000 de Berry sol cao. Par de pì el Goerno Mondiałe e ła Marina i ło consìdera na seria manasa al ecuiłibrio połìtego del mondo pa i motivi che:

- el ze fioło de Monkey D. Dragon, a dir el cao de l'Armada Revołusionaria;
- el ze el nevodo de Monkey D. Garp, a dir el "łejendàio" Caitan da Mar Vicario de ła Marina;
- el ze fradeło (mìa de sangue) de Portuguese D. Ace, a dir el fioło naturałe del Re de i Pirati Gol D. Roger;
- el ze fradeło (mìa de sangue) de Sabo, a dir el comandante vicario de l'Armada Revołusionaria;
- el ga conbatùo e sconfito diversi inportanti pirati de i Sete Corsari, a dir: Crocodile, Gekko Moria e Don Quijote Do Flamingo;
- el ga prubregamente sfidà el Goerno Mondiałe durando ła saga de Enies Lobby ordinando al só conpanjo de ciurma Uzop de darghe fogo a ła bandiera del Goerno;
- el ga fato evàdar on stramaro de condanài che i jera stà serài su inte ła prezon de Impel Down;
- el ga tirà un punjio sol muzo a San Charloss, un de i Draghi Sełesti, cuande che el ze stà inte el arsipełago Sabàody, un reato considarà stragrave dal Goerno;
- el ga pubregamente sigà, durando ła Bataja Granda de Marineford, che el vol deventar el futuro Re de i Pirati;
- el se ga pubregamente ałeà col pirata Trafalgar D. Law, che el fa parte de łe Ùndeze Suparnove, par butar zo l'inperador Kaido inte el Mondo Novo;
- el ga sfidà l'inperadora Big Mom, el se ga infiltrà inte el só teritorio par recuperar Sanji (el cogo de ła ciurma) e'l ze stà anca bon de bàtar Katakuri, a dir el segondo fioło de Big Mom e un de i tre zenarałi comandanti de ła ciurma de ła Fameja Charlotte; 
- el ga el potere, asè ràdego e straparìgołozo, de l'Anbision del Re Concuistador.

A'l momento no se ze mìa seguri che el Goerno el sipia a conosensa del fato che Luffy el ze fradełastro anca de Sabo, a dir el segondo in comando de l'Armada Revołusionaria. Siben che i trascorsi de Luffy i sipia cusì inportanti e aventurozi A ze da dir che łu el ga senpre conservà el só caràtare inzenuo, istintivo e par serti versi infantiłe. 'Sta chive ła ze na caratarìstega fondamentałe del só parsonajo parché, al aparensa, sia chełaltri parsonaji del manga che i łetori istesi i ga l'inpression che Luffy el sipia a tuti i efeti un baucheto bon solche de manjar, ciapar a bote i nemighi e far el senpioldo co i só conpanji de ciurma. Via de tut A se pol dir che el caràtare del protagonista el pol variar a segonda de ła situasion, de fati l'autor Oda, cuande che ghe ze momenti de màsema tension e parìgoło, el fa venjar fora da Luffy un atejamento profondo e par serti versi mauro e responsàbiłe: el tìpego atejamento che tuti i se spetarìa dal futuro Re de i Pirati. E de fati Luffy, purpio in virtù de 'sto só łato sconto, el ze bon de stravolzar ła situasion a só favor cuande che el se cata in momenti bruti.

## Storia de Luffy
Cuande che ła narasion de *One Piece* ła scumisia Luffy el ga solche 17 ani e ’l deside de ciapar el mar da soło salpando da’l viłajo de *Foosha*, inte l’ìzoła Dawn de’l Mar Orientałe, par deventar el Re de i Pirati. Siben che no’l gapia njancura na ciurma, łu el ze dotà de i poteri spesiałi del Fruto del Diàoło del tipo *Gom Gom* ma, soratuto, de na gran forsa de vołontà.
## Varda anca
* One Piece
* Ciurma del Capel de Paja
* Parsonaji de One Piece
* Jeografìa de One Piece
* Gol D. Roger

## Note